
השליש השלישי
מאת יצחק משל
בימוי האוורד ריפ
משחק   רות גלר, באטריס הל, שלומית רון/מישל פוריס
סיפור המתאר באהבה ורגישות את תהליך התקרבותן של עירית, נערה בת 16 ודורה, קשישה ערירית. בפגישותיה עם הקשישה לומדת הנערה לקחת אחריות על חייה, לעזור לאחר ולהשפיע על המעגל המשפחתי. 

דורה הקשישה זוכה בקשר אמיתי דרכו היא מקבלת עוד הזדמנות לתרום מניסיון החיים שלה.
בקשר האנושי הפשוט, במעשים הקטנים של קבלה ונתינה יש עצמה ותקווה המעניקים משמעות לחייהם של האם, הבת והקשישה. שלושה דורות של נשים. 
תוכנית המחויבות האישית מופעלת על ידי משרד החינוך. זהו תהליך המטפח את ערכי הנתינה, העזרה לזולת ומזמן את בני הנוער להתנסות במתן תרומה אישית לקהילה ואף להיווכח ביכולתם ובכוחם לסייע.

ההצגה  השליש השלישי מציגה בפנינו דרמה רגישה ומרגשת בה מהולים כל מרכיבי הפרויקט הנפלא הזה.

מורים יקרים, אנו מגישים לכם חומר הכנה לצפייה בהצגה ונושאים לדיון אחריה במטרה להעשיר את חווית הצפייה בהצגה, להרחיב את עולמם של הצופים ולעודד את מעורבותם בסביבה. יש הסבורים כי כדי ליהנות מיצירה אמנותית די בכך שחווים אותה. יחד עם זאת, אנו מאמינים שההנאה כרוכה גם בהבנת שפת התיאטרון הייחודית, מרכיביה וסימניה. 

כל יצירה אמנותית הנה שילוב של תוכן וצורה. באמנות התיאטרון מכיל התוכן מסר או אמירה, ואילו הצורה היא הסגנון האמנותי בו מסר זה מוגש. בעולם התיאטרון, סגנון אמנותי פירושו משחק, תפאורה, תלבושות, תאורה, מוסיקה ותנועה; בעזרת כל אלה משפיעים התוכן והמסרים של ההצגה על הצופה, מרגשים אותו ומעוררים בו מחשבה.

ליצירה התיאטרלית מורכבות ייחודית משלה: היא תוצאה של שיתוף פעולה בין יוצרים רבים מתחומי אמנויות שונים/  יחד הם יוצרים את הצגת התיאטרון, כחוויה חד פעמית הנוצרת את עצמה שוב ושוב, בכל פעם מחדש, מול קהל צופים אחר, במקום אחר, בזמן אחר.

הצגת תיאטרון היא אפוא יצירה רב גונית ושלמה וביכולתה לברוא עולם חדש, עולם של אשליה שמקרין על המציאות שלנו ומרעיף עליה קסם והנאה. 

שאלות לדיון לאחר הצפייה בהצגה  המתייחסות לתוכן
· מהם לדעתך המסרים של המחזה? מה לדעתך הקשר בין נתינה לקבלה?
· מהי עמדתה של עירית כלפי קשישים לפני שהיא פוגשת את דורה?
· האם לדעתך היו לדורה ציפיות מפרויקט ההתנדבות?
· כיצד לדעתך נבנה הקשר ביניהן? מי לדעתך עשה את הצד הראשון לקראת ההתקרבות האמיתית? ומה היה צד זה לדעתך?
· כיצד לדעתך ניתן להפוך את יחסינו עם הזולת למשמעותיים יותר ומספקים יותר?
· האם לדעתך ניתן לשנות עמדות המבוססות על דעות קדומות, אדישות או התנשאות (מצד הנערה) ומה בקשר לחשדנות, ויתור או חוסר אמון בזולת? (מצד הקשיש)
· כיצד לדעתך ניתן לפתח דיאלוג, הקשבה, ופתיחות בין אדם לחברו?
· כיצד השפיע הקשר של עירית עם דורה על מערכות יחסים אחרות בחייה של עירית, בקשר עם אמה, יחסיה עם הסבים, אולי עם אביה?
· כיצד השפיע הקשר של עירית עם דורה, על חייה של דורה?
· אלו שינויים חלים בדמויות ההצגה?
· כיצד ניתן לדעתך להפוך מחויבות בית ספרית לידידות אמיצה?
· מהי לדעתך התרומה החברתית של פרויקט מחויבות אישית, האם כדאי לחייב אנשים להתנדב?
· וברובד האישי,  מהי לדעתך משמעות  הציווי היהודי "נעשה ונשמע"?
שאלות לדיון לאחר הצפייה בהצגה, המתייחסות לסגנון האומנותי

· כיצד לדעתך סימן הבמאי את המעברים בין הסצנות השונות? 
          (תאורה, מוזיקה, תפאורה)

· באילו אמצעים השתמשו בהצגה להגדיר את נוכחותם של דמויות נוספות בהצגה? 
          (שיחות הטלפון של אמנון וליאת, המכתב של דב שחורי, תמונות הנכדים)
· כיצד סימנה התפאורה את מקומות ההתרחשות של העלילה על הבמה? 

     (יציאות וכניסות המסמנות פנים וחוץ, הבית של דורה בצד אחד, של עירית 

      בצד השני)
· כיצד התלבושות סייעו לשחקניות לשחק את תפקידן?
· האם לדעתך המוסיקה מסיעת ותומכת במצבים הרגשיים שבהצגה?  
          (התלהבות, עצב, בדידות, פיוס) האם המוזיקה השפיעה על תגובותיכם?
· האם נהנית ממשחק השחקניות? האם הצליחו לעורר הזדהות עם דמותן?

